ዲፕሎማስያዊ ጻዕርታት ኤርትራ ክዕወት ዘለዎ ተኽእሎ ንምፍላጥ ምስ ክልተ ላዕለዎት ዲፕሎማሰኛታት ኤርትራ ነበር ቃለመሕትት ኣካይድና ነይርና። ኣምባሳደር ዓብደላ ኣደም፡ ሓደ ካብ ላዕለዎት ሓለፍቲ ህዝባዊ ግንባር ዝነበረን፡ ድሕሪ ናጽነት፡ ኣብ በበይኑ እዋናት ኣመሓዳሪ ዞባታት ሰንሒትን ደቡባዊ ቀይሕ ባሕሪን ኮይኑ ዝሰርሐን፡ ድሒሩ ድማ ኣብ ሚኒስትሪ ጉዳያት ወጻኢ ኣምባሳደር ኤርትራ ኣብ ጂቡቲን ሱዳንን ዝነበረ'ዩ። ኣብ ዙርያ ማይ ፈለግ ናይል ዘሎ ሕቶ ነዊሕ እዋን ዝጸንሐ "ውህሉል" ጸገም ምዃኑን፡ ኣብቲ ነዊሕ መስርሕ ድማ ኣብ መንጎ እተን ሰለስተ ሃገራት "ዘይምትእምማን" ዝፈጠረ ምዃኑ'ዩ ዝገልጽ። ኤርትራ ነዚ "ከቢድ ዝኾነ ጉዳይ" ዝበሎ ምስሕሓብ ክትፈትሕ እኹል ጽልዋን ዓቕምን ከምዘይብላ ኣምባሳደር ዓብደላ ይዛረብ። ንሱ፡ ከምዝብሎ፡ እቲ ፕረዚደንት ኢሳይያስ ዘካይዶ ዘሎ ዲፕሎማስያዊ ንጥፈታት ካብ ውሽጣዊ ፖለቲካዊ፡ ማሕበራውን ቁጠባውን ንምህዳም ዝወስዶ ዘሎ ታክቲካዊ ምንቅስቓስ'ዩ። ቀዳማይ ሚኒስተር ኢትዮጵያን ሚኒስተር ጉዳያት ወጻኢ ኣመሪካን ናብ ሱዳን ገይሾም ፕረዚደንት ኢሳይያስ፡ ድሕሪ ዕርቀ-ሰላም ኤርትራን ኢትዮጵያን፡ ቀንዲ ኣተኩሮ መንግስቱ ኣብ ምርግጋእ ዞባ ቀርኒ ኣፍሪቃን ቀይሕ ባሕርን ምዃኑ፡ ኣብ ሕዳር 2018 ኣብ ዝገበሮ ቃለመሕትት ተዛሪቡ ነይሩ'ዩ። መግለጺ ስእሊ, ኣምባሳደር ዓብደላ ኣደም (ጸጋም) ኣቶ ዘርኣስላሰ ረድኢ (የማን) ኣብቲ ኣብ ናይጀርያ ዝርከብ ኤምባሲ ኤርትራ ሓላፊ ቆንስላዊ ጉዳያት ምዕራብ ኣፍሪቃ ዝነበረ ኣቶ ዘርኣስላሰ ረዳኢ ብወገኑ፡ ጉዳይ ግድብ ህዳሰ፡ ናይ ብዙሓት ዓበይቲ ሃገራት ረብሓታት ዘለዎን … ዝተሓላለኸን" ስለዝኾነ ኤርትራ እኹል ጽልዋ ክህልዋ ኣይክእልን'ዩ ይብል። ስእግታት ኲናት ኣብ መንጎ እተን ሃገራት ክህሉ ይኽእልዶ ንዝብል ሕቶ፡ ኣምባሳደር ዓብደላ ክምልስ እንከሎ፡ "እቲ ጉዳይ፡ ብቴክኒካዊ እንተ ዝኸውን ቀደም ምተፈትሐ፡ ፖለቲካዊ ድሕረ-ባይታን ናይ ደገ ምትእትታውን'ዩ ዝሓላልኾ ዘሎ" ይብል። "ከይዱ ከይዱ ኣብ መወዳእታ ግን ሓደ ፍታሕ ከይረኸበ ኣይተርፍን'ዩ። ምኽንያቱ ኲናት ንክልቲኡ ዘርብሕ ኣይኮነን፡ ነቲ ዞባ ብምሉኡ'ውን ዘርብሕ ኣይኮነን፡ መሊሱ ነቲ ኩነታት ናብ ዝኸፍአ ዝመልስ ስለዝኾነ፡ ኲናት ብቐሊሉ ዝድፈር ኣይመስለንን ኣብዚ ጉዳይ'ዚ። ግን ብዙሕ ጻዕሪ ከድሊ'ዩ።" ዝምድና ኤርትራ ምስ ሰለስቲአን ሃገራት ኣብ ምንታይ ኩነታት ይርከብ?
